Kauppakeskus Itis on panostanut muun muassa erikielisiin markkinointimateriaaleihin ja valikoimaan.

Kauppakeskus Itis kertoo rakentavansa markkinointikampanjan muslimien ramadan-paastonajan ja sen päättävän id-al-fitr -juhlan ympärille.

Kampanjansa tueksi kauppakeskus on taustoittanut muslimien paastonajan ja id-juhlan viettotapoja ravintoloiden ja myymälöiden tarpeisiin. Ramadan alkoi maanantaina 6. kesäkuuta ja id-al-fitr -juhlapäivää vietetään heinäkuun alkupuolella, jolloin Itis järjestää suuren perhetapahtuman kauppakeskuksessa.

‒ Itiksen asiakaskunta edustaa jo nyt sitä, mitä koko pääkaupunkiseutu on kymmenen–viidentoista vuoden kuluttua. Niinpä olemme päättäneet olla edelläkävijä monikulttuurisuuden kaupallisessa hyödyntämisessä, linjaa markkinointipäällikkö Anna Homén tiedotteessa.

‒Kaupallisessa mielessä id-al-fitr -juhla vastaa muslimeille joulua, ja Itiksessä toimivat liikkeet haluavat palvella myös heitä. Kauppakeskusmarkkinoinnilta on toivottu tähän tukea, kuten konkreettisia ohjeita mm. kampanja-ajankohtaan, valikoimaan ja tuotteiden esillepanoon liittyen, Homén jatkaa.

Tiedotteen mukaan ramadanin päättyminen on useiden vuosien ajan näkynyt Itiksessä vilkkaana kauppapäivänä. Nyt kauppakeskus on selvittänyt rahankäyttöä.

‒ Tutkimuksemme vahvisti, että rahaa käytetään etenkin id-al-fitr -juhlaan hyvin runsaasti. Pienten lasten vanhemmat kertoivat käyttävänsä lahjoihin 200–500 euroa perheen koosta riippuen. Teineille puolestaan annetaan rahaa käyttöön noin 20-50 euroa. Ostoksia aletaan tehdä jo 1-2 viikkoa ennen juhlapäivää, Homén kertoo.

Id-al-fitr -juhlassa, joka järjestetään todennäköisesti 6. tai 7. heinäkuuta eli uuden kuun aikaan, tarjoaa Itiksen mukaan myös vastauksia muslimeihin tai islamiin liittyviin kysymyksiin.

– Jos jokin muslimeihin tai islamiin liittyvä asia askarruttaa, kysymykseen on mahdollista saada vastaus ”Kysy muslimilta mitä vaan” -pisteessä, jonka ajatuksena on edistää vuoropuhelua ihmisten välillä, Itis tiedottaa.